Document ID: /roh_data/filtered/FMR-La_Quotidiana_2008ff.jsonl.gz/265

La renovaziun da la dmura d’attempos e chesa da chüra Promulins a Samedan prosegua scu planiso: Zieva il cumanzamaint da las lavuors da fabrica la mited d’avrigl s’ho que uossa pudieu fer impringias a chaschun da la festa da culmaina. Melgrô difficulteds causa precipitaziuns veementas e fadias da survgnir furnieu il materiel da fabrica es que reuschi da finir las lavuors al termin previs. Jakob Stieger, il president dal cussegl administrativ da la Promulins AG, ho invido a rapreschantants da las vschinaunchas d’Engiadin’Ota ed oters a la festa da culmaina. La fin da la renovaziun cumpletta da la dmura Promulins saro in avuost 2024. (fmr/fa) Haun fat impringias in occasiun da la festa da culmaina a Promulins.

Cha’l ludaivel Uffizi da construcziun bassa da nos chantun ho ün pêr problemins puncto professiunalited ed impustüt eir puncto process d’imprender (da «lernende Organisation» propi niauncha da discuorrer), as ho pudieu ler ultimamaing in divers contexts. As sto magari stut quaunt resistent a mincha autoreflexiun cha quist uffizi pera dad esser – e que impustüt i’l cour da sia activited e mischiun, il fabricher vias. Munieu d’ün budget straminabel chi vain spais generusamaing, ho’l process da survagliaunza chi peran be ün skerz in conguel cun la controlla minuzchusa cha mincha veglin fo da la quittaunza zieva sias cumpras i’l Volg. Incapabel dad imprender u chapir problems nun es quist uffizi però be in sieu «cour»-business, mabain eir per exaimpel illa communicaziun plurilingua chi l’es u meglder dit füss prescritta tenor Constituziun e Ledscha da linguas chantunela. Scu uffizi chantunel ho sia communicaziun dad esser ubain trilingua ubain adatteda a la lingua da la regiun u dal lö inua ch’el communichescha. Que es propi bod lungurus da darcho gnir cul tema da las famusas tevlas «Der Kanton baut für Sie». Las chartas da lecturas e lecturs taunt scu las admoniziuns politicas in chosa implissan ün inter leporello. E l’uffizi: adüna s-chüsas marschas, argumantaziuns sguinchantas, pocha incletta ubain – sia communicaziun prediletta – silenzi. Quista sted suni per üna vouta sto in gir cul auto in Grischun e propi sto stupefat: na be in Surmeir, que cha Vincent Augustin vaiva criticho i’l Bündner Tagblatt già in lügl, eir sül Pass dal Fuorn, in Engiadina Bassa traunter Zernez e Susch, sül Pass dal Flüela: «DER KANTON BAUT FÜR SIE» soweit das Auge reicht! ES REICHT!! Che pudains u stuvains be fer per cha quist uffizi suord e tuct taidla e chapescha finelmaing? Nus nu vulains pü vzair da quistas tevlas in nossas valledas e regiuns! Forsa cha l’uffizi cun sieu maun generus ho lascho prodüer a qualche collega per ün predsch surdoro già var ün milliun da quellas tevlas tudais-chas? Chi so, pussibel füss que. Forsa stuvains lascher tapezer tuot las fnestras da la sinergia giò Cuira cun quists placats blovs per cha badan quaunt cha quels agitan? In mincha cas druvess que cò qualchün chi fess uorden cun la scua granda – na be pervi dals placats, ma eir. E quel qualchün füss il schef dal Departamaint d’infrastructura, energia e mobilited, sar dr. Mario Cavigelli, ma quel prepara be pü sia pensiun... Eau savess ün bun regal scu ingrazchamaint per sieu ultim di da lavur: tuot l’arsenal da las tevlas blovas restantas cun scrit sü: «Der Kanton baut für Sie!» Rico Valär da Zuoz è professer per litteratura e cultura rumantscha a l’Universitad da Turitg. Rico Valär

(pdm/fmr) L’an passo s’ho que stuvieu desister da la festa tradiziunela pels giubileums da collavuraturas e collavutuors da l’Academia Engiadina. Tant pü plaschair ho que fat a la scoula a Samedan da pudair fer quelo quist an: Sün l’Alp Morteratsch ho la direcziun da la scoula undro a las giubilaras e giubilars per lur ingaschamaint e fidelted illa Academia Engiadina: Undraziuns 2020 5 ans Marili Crameri, docenta HFT Grischun Katja Depeder-Demarmels, magistra Avanti Seraina Luzi, assistenta direcziun Victoria Mosca, magistra scoula media Francisco Rodrigues Pereira, collavuratur infrastructura/cunagianda Georg Steinwender, magister scoula media Pascal Stoffel, magister scoula media 10 ans Diana Silva, collavuratura cunagianda Roland Anderegg, docent HFT Grischun Mathias Frei, docent HFT Grischun Maya Lopes, collavuratura cunangianda Hauri Christoph, mneder infrastructura/cunagianda (mort in gün 2021) Sidonia Sciuchetti Klainguti, magistra scoula media (sortida in lügl 2020) Ulrike Nacht, collavuratura mensa Patrik Würms, magister scoula media (sorti in lügl 2020) 15 ans Andreas Beriger, magister scoula media Stephan Heiniger, mneder an da tscherna da la professiun, commember da la direcziun da la scoula Alexander Schmidt, docent HFT Grischun 20 ans Daniela Bischoff, magistra Avanti (sortida i’l 2020) Christine Levy, mnedra progets ZAG Karen Taubner-Weckert, docenta HFT Grischun Undraziuns 2021 5 ans Corina Della Briotta-Debonneville, collavuratura internat Michael Künzli, collavuratura informatica Cyrill Meuwly, magistra scoula media Salome Meuwly, magistra scoula media Christina Sedlacek, magistra scoula media 10 ans Silvia Costa, collavuratura cunagianda Rachel Gonzalez, mnedra secretariat stüdis HFT Grischun Reinhild Hauri, magistra scoula media Stefano Maurizio, magister scoula media 15 ans Claudia Pohlschmidt, mnedra finanzas e commembra da la direcziun Armon Steiner, magister scoula media 20 ans Anne Hofstetter, magistra scoula media Francesco Misani, mneder informatica 25 ans Felix Keller, mneder ZAG e docent HFT Grischun Alexander Schmidt (schn.), Claudia Pohlschmidt, Francesco Misani, Felix Keller, Karen Taubner-Weckert, Stephan Heiniger (giubileums 15 ans e dapü).

La regenza grischuna ho appruvo il proget per saner las ovras da protecziun pel torrent «Ova d'Alvra» a La Punt Chamues-ch. Ella ho delibero üna contribuziun chantunela da 300 000 francs per la correcziun dal cuors d’ova. Eir la Confederaziun as partecipescha cun 525 000 francs a quist proget. L’intschess dal torrent Ova d’Alvra es bainschi gnieu schinagio i’l passo da grandas ovas. Tuottüna s’ho que stabiliso il let da l’ova traget per traget cun repars a las rivas i’l territori abità. In qualchüns lös sun quists repars pac stabils e per part dannagios. Per amegldrer l’intera protecziun cunter ova granda ston las construcziuns existentas gnir reparedas, scha necessari rimplazzedas. Per quist intent gnaron fabrichos repars lung las rivas, repars da terra e da crappa.(rtr/fmr)

La regenza ho do glüsch verda per üna soluziun transitorica dals posts da la polizia in Engiadin'Ota. Scu soluziun transitorica piglia il chantun Grischun a fit per la Polizia chantunela localiteds illa surfabricaziun «Porta Samedan». La polizia varo lo ses post fin cha’l center administrativ regiunel a la staziun da Samedan sto a disposiziun. Que significha chi vegnan vendieus u renatüralisos ils objects da la basa da la Polizia chantunela e da la Polizia da trafic a Silvaplauna e dal post da polizia illa Chesa Piz Ot scu eir las ulteriuras surfatschas da deposit e plazzas da parcar a Samedan. Resguardand üna procedura giuridica e la decisiun politica necessaria dal suveraun grischun es que, scu cha la regenza comunichescha, «realistic cha’l center administrativ a Samedan possa gnir inauguro il pü bod l'an 2030». Quist grand retard per retrer il center administrativ a Samedan ho consequenzas considereblas per la Polizia chantunela: «Sainza realiser ina soluziun transitorica füss il chantun sfurzo da renover cun investiziuns considerablas ils indrizs gestiunels e tecnics chi sun per part fich antiquos i’ls posts existents.» La Polizia chantunela po retrer las localiteds illa surfabricaziun «Porta Samedan» probablamaing il 1. da marz 2022. Cun rimplazzer ils lös vegls cun ün object da locaziun modern vegnan megldredas cleramaing l'effizienza da gestiun ed administraziun. «Las collavuraturas ed ils collavuratuors da la basa da polizia Engiadin'Ota-Bregaglia survegnan cundiziuns optimelas per furnir las prestaziuns in möd efficazi», comunichescha la regenza, «la finamira resta però quella da realiser uschè svelt scu pussibel il center administrativ regiunel a la staziun da Samedan.» In quel gnaron unieus traunter oter tuot ils posts restants da la Polizia chantunela in l'Engiadin'Ota – eir quel da la «Porta Samedan». (cdm/fmr) La Polizia chantunela piglia a fit localiteds illa Porta Samedan.

A Champfèr es in marculdi crudo ün lavuraint giò d’üna puntineda. El s’ho ferieu mezgreiv. L’hom portugais (61 ans) d’eira occupo insembel cun ün collega cun lavuors sül tet d’üna chesa. Cur ch’el as rechattaiva sün l’otezza da la prüm’etascha es el crudo intuorn las 16.15 passa trais meters giò sün plattas da crap. Cò es el resto per terra, ferieu mez greiv. Collegas haun presto prüm agüd ed alarmo la Polizia chantunela. Ün team d’ambulanza Rettung Oberengadin ho cuntinuo cullas imsüras da prüm agüd e transpurto il ferieu in l’ospidel a Samedan. (pocha/fmr) Giò da la puntineda vi da quista chesa a Champfèr es crudo il lavuraint.

Hoz evra la Biblioteca rumauntscha da la Chesa Planta sias portas per visitaduras e visitaduors da tuot las eteds. Quista saira preschaintan Romana Ganzoni ed üna classa da l’Academia Engiadina texts chi haun scrit insembel. «Bibliotecas müdan il muond» es il motto da las Bibliotecas grischunas. Düraunt l’eivna dals 13 als 18 settember evran ellas lur portas in tuot il chantun. La Biblioteca rumauntscha da la Chesa Planta a Samedan bivgnainta las visitaduras e’ls visitaduors in venderdi, da mezdi fin a las 18.30. «Romenglish» es il titel dal proget cha l’autura Romana Ganzoni ho realiso insembel cun üna classa da l’Academia Engiadina Samedan e la magistra Victoria Mosca: «Punky, rocking, sentimental, melancolic, funny» – que nun ho do üngüna limitaziun per la creativited dals giuvenils. Els haun pudieu scriver texts rumauntsch-English. La lingua mundiela e la minoritaria as chattan e s’uneschan. Ils «special guests» da la saira sun las trais finalistas da Linguissimo dal Forum Helveticum. Eir ellas preschaintan lur texts cul tema da quist an, «il crimi». L’arrandschamaint cumainza a las 19.00. (cdm/fmr)

Daspö och ans es la halla da chavalger a San Murezzan serreda causa privel ch’ella crouda in muschna. Cun 717:620 vuschs ho il suveraun uossa accepto il credit dad 1,5 milliuns francs per progetter la sanaziun da quista halla. Da l’an 2013 as vaiva que stuvieu serrer la halla da chavalger a la riva dal Lej da San Murezzan. Il privel ch’ella crudess in muschna d’eira dvanto memma grand. Il stabilimaint da lain ho ün’eted da passa 110 ans e sto suot protecziun da la vschinauncha. Per evaluer cu cha’s pudess saner l’object per al pudair reütiliser s’ho que elet ün team da planisaziun. Il böt füss da pudair nüzzager la halla düraunt tuot l’an per differents arrandschamaints culturels. «Quista decisiun es fich importanta per la glieud chi craja in San Murezzan», ho dit Christian J. Jenny, il president cumünel da San Murezzan, «d’avair ün edifizi public ütilisabel per adövers polivalents, quelo es urgiaintamaing necessari. Uschè ün diamant scu la halla da chavalger nu’s stuvessi simplamaing der sü.» Ils adversaris vaivan criticho ils grands cuosts pel proget e cha que detta da quels pü urgiaints, scu p.ex. la chesa da scoula Grevas. Il suveraun da San Murezzan ho appruvo cun 717 cunter 620 vuschs il credit dad 1,5 milliuns francs per planiser la sanaziun da la halla da chavalger cumünela. Sper quist credit pella planisaziun sun previssas investiziuns da var 15,5 milliuns francs. (fmr/fa)

L’umanited as sviluppa cuntinuedamaing, e mincha generaziun prodüa danöv sias egnas sfidas e decida suot che perspectiva ch’ella vuless schoglier ils problems actuels e metter la basa pel avegnir. In quist connex vegnan e vaun eir las dumandas chi commouvan als contemporauns. Per exaimpel eira la dumanda davart dürabilited ecologica, per tudas-ch «Nachhaltigkeit», auncha avaunt pochs decennis incuntschainta. Hozindi invezza dominesch‘la bod tuots discuors centrels in politica, economia e cultura. Telmaing as müdan ils temps ed eir il spazi public, aint il quel las dumandas relevantas vegnan naschidas. Otras dumandas haun pers lur actualited e lur pais. Ils exaimpels sun numerus. Il viver insembel sainza attest matrimuniel nu provochescha pü üngüna critica e nu fo rumpatesta. Auncha i‘l tschientiner passo füss steda üna tela pratcha impussibla. In l‘Europa centrela nun esa pü üngüna dumanda. Do que dumandas chi restan, nu trapassan mê e faun frunt a la müdeda permanenta da las opiniuns e dals trends da la societed? Che dess l’umaun dumander a favur da sieu surviver sülla terra e dal cuntinuer da la creaziun? Che dumandas meritan da gnir dedas inavaunt a la prosma generaziun? Las duos prümas dumandas illa Bibgia nu metta curiusamaing üngün umaun. Bgeraunz vo la prüma dumanda sül conto da la serp. Ella semna disfiduzcha. «Es que vaira? Es que propi vaira cha Dieu avess dit: ‹Que nu do üngün bös-ch in quist üert, dal quêl a s’es permiss da manger ils früts›?» E lura segua be cuort pü tard – zieva cha Adam ed Eva haun mangio il früt – la seguonda dumanda illa Sencha Scrittüra. Ella deriva da la buocha da Dieu: «Il Segner ho clamo ad Adam ed ho dumando: ‹Inua est tü?›» (traducziuns seguond «la buna nouva» da ravarenda Gion Gaudenz). L‘umaun as zoppa davous ün frus-cher, as sainta nüd, as varguogna ed ho temma. Ma el taidla il clam: «Adam, inua est?» «Adam» voul dir «umaun». La dumanda divina nu raquinta dimena üngünas istorgias passedas. Na, ella as drizza a minchün chi‘s nomna umaun. Ad es üna dumanda chi’d es libra dad aggressiun, da schnöss u da cinissem. Ella nun es üngüna figüra retorica. Ella nun ho neir da chefer cun ün interess speculativ u intellectuel dal stedi da l’umanited in generel. Dimpersè la dumanda as mouva intuorn ün minz müravglius: il pisser e la chüra da Dieu pel umaun individuel. Dieu nun es in prüma lingia ün esser tuotpussaunt u quel chi so tuot. Dieu es quel misteri sench e viv chi tschercha a l’umaun e brama sieu bainesser. Pü cu facil müdaron eir nossas egnas dumandas, scha nus ans basains sün ün Dieu chi ans approsma culla dumanda «umaun, inua est tü?» Bgeras idejas perdaron lura lur relevanza chi pera da valur eterna ed es be passagera. E da l’otra vart guadagnaron telas dumandas munteda chi existivan fin uossa illa sumbriva da la publicited. Ün Dieu chi dumanda es straordinari. El metta il muond cuntschaint sül cho. U però, el güda cha‘l muond chatta danöv a se svess. David Last è reverenda refurmà a Bever ed a La Punt Chamues-ch. David Last , reverenda refurmà a Bever e La Punt Chamues-ch

La vschinauncha da Schlarigna ho miss in pè üna deschina da püttas cun sü da tuotta sorts infuormaziuns. Quellas sun però be in tudas-ch ed inglais. D’incuort ho Hermann Thom, il president da l’Uniun dals Grischs (UdG), survgnieu püs telefons dad abitantas ed abitants da Schlarigna: «Ad els disturba cha la vschinauncha ho installo pels giasts diversas püttas cun sü infuormaziuns, e quellas sun be in tudas-ch ed inglais.» El es da lur avis. « In quist cas faun reclamaziuns plaschair» Scu ch’el accentuescha saja Schlarigna tantüna cuntschainta, «eir pervi dal Chesin Manella», scu vschinauncha rumauntscha. «E lura vegn que schmancho tar progets turistics scu quist cha’ls giasts haun plaschair eir da la lingua e cultura rumauntscha», managia Hermann Thom, «scu rapreschantant da l’UdG s’es que alura davant fats accumplieus.» Per procurer cha la lingua rumauntscha saja pü preschenta illas vschinaunchas d’Engiadin’Ota as sfadia eir la Lia Rumauntscha (LR): «La collavuratura regiunela da la LR, Romana Barblan, es landervi a fer la visita a tuot las chanzlias cumünelas da la regiun», declera il president da l’UdG, «cò rinfras-cha ella la sensibilisaziun per l’importanza da las inscripziuns rumauntschas in vschinauncha.» Ad el haun fat plaschair ils telefons ch’el ho survgnieu dad abitants dal lö: «Que muossa cha’l rumauntsch sto a cour a bgeras e bgers Schlarignots.» «La legibilited vess patieu» Ch’els da la vschinauncha hegian stuvieu renover la signalisaziun a Schlarigna per cha’ls giasts chattan tuot in vschinauncha, infuorma il chanzlist Beat Gruber. Scu ch’el cuntinuescha ho la suprastanza cumünela decis da scriver quellas infuormaziuns sülla deschina da püttas in tudas-ch ed inglais: «Cha la preschentscha dal rumauntsch significhess üna püvalur, blers giasts haun interess per quista lingua, da quai s’es la suprastanza consciainta», disch el, «ma scha’s metta sü memma bgeras linguas patischa la legibilited, alura nun accumpliss la nouva signalisaziun pü sia lezcha.» Dal proget «Signalisaziun in vschinauncha» faun part eir auncha tevlas cun infuormaziuns pü extaisas, p.ex. a reguard la baselgia cumünela: «Quellas vegnan realisedas pü tard, ellas saron trilinguas, rumauntsch, tudas-ch ed inglais», declera Beat Gruber. Schlarigna es ufficielmaing biling, rumauntsch e tudas-ch. «Normelmaing as sfadia la vschinauncha inua cha’d es pussibel da druver eir il rumauntsch», accentuescha il chanzlist, «ma tar quistas püttas chi s’adressan als giasts nun es que sto a l’avis da la suprastanza cumünela pussibel.» Üna chesa per biblioteca ed arrandschamaints L’Uniun dals Grischs (UdG) s’ingascha daspö sia fundaziun da l’an 1904 per la lingua e la cultura rumauntscha in Engiadina, Val Müstair ed a Bravuogn. Sieu böt es da mantgnair la lingua e tanter oter eir promouver sia preschentscha. A Schlarigna maina l’UdG illa Straglia da Sar Josef il Chesin Manella. In quella as rechatta üna granda biblioteca rumauntscha cun libraria. I’l Chesin Manella vegnan organisos però eir regularmaing da tuotta sorts arrandschamaints rumauntschs. Tar sia nouva signalisaziun ho Schlarigna resguardo las linguas tudas-ch ed inglais, il talian però na. Reclamaziuns chi faun plaschair Schlarigna ho renuvo sia signalisaziun per cha’ls giasts chattan tuot in vschinauncha. Quellas infuormaziuns sun però be in tudas-ch ed inglais. «Cha la vschinauncha nun ho resguardo eir il rumauntsch ho grittanto ad abitantas ed abitants», disch Hermann Thom, il president da l’Uniun dals Grischs (UdG). Üna part d’els l’haun telefono. Ch’el hegia gieu ün tschert plaschair da quists telefons, conceda’l, «que muossa cha’l rumauntsch sto a cour a bgeras Schlarignotas e Schlarignots.» Cha la suprastanza cumünela hegia bainschi pondero da scriver las infuormaziuns turisticas eir in rumauntsch, infuorma Beat Gruber, il chanzlist cumünel, «que avess però creo difficulteds.» (fmr/fa)